text: Utilfredse forældre holder pige hjemme fra skole
  19 maj 2011 kl. 13.47
  Forældre har holdt en otte-årig pige fra Tønder hjemme fra skole i to uger.
  Sara Bogdahn Paulsen har ikke været i skole i to uger.
  Hendes forældre, Gitte Bogdahn Paulsen og Hans Christian Paulsen, er utilfredse med den undervisning og pædagogik, skolen tilbyder.
  Det skriver JydskeVestkysten Tønder i dag.
  ? Hun kommer ikke i skole igen, før vi har en aftale med Tønder Kommune om, at hun kan komme i en speciel ADHD-klasse, siger Gitte Bogdahn Paulsen.
  Forældreparret er indstillet på at holde pigen hjemme fra skole, indtil en eventuel aftale med kommunen. Også selv om det måtte tage flere år.
  Indtil videre har Tønder Kommune ikke foretaget sig noget i sagen, men embedsfolk fortæller, at det er normal procedure, at tage kontakt til forældrene, hvis et barn udebliver fra skole i længere tid.
  